《初冬途遇高香亭二尹招饮师竹处转至王宅》
清代·许传霈

新月迎人面，其光皎且纤。道遇高达夫，气宇雅不凡。

访碑来古寺，煮茗供清谭。庖人具鸡黍，藉欲客留淹。

有客期不至，移樽提筐篮。不愁西风急，昏暮叩绛幨。

绛幨何清寂，主人作仆兼。载酒西园醉，壶觞不停斟。

书声隔窗牖，拇战声相参。东邻新娶妇，红烛照画帘。

裙钗罗筵席，羯鼓已挝三。洗盏更绣阁，要客不辞馋。

我本逢萍水，此邦好事添。同行有二老，酡颜掀髭髯。

一笑持樽酒，殊有元妙含。万事是偶然，今夕何乐耽。

作者简介：余生而鲁钝，雅不善诗。岁辛巳，由湖返杭，尤绝意不吟咏，复何稿之可存乎。偶理丛残，有不忍遽弃者，念少壮遭际多艰，赖母教辛勤，良朋切磋，得不汨没天性，言情纪事，时见乎词，则又不可以不存。爰按年录之，起咸丰癸丑，终光绪辛巳，得八卷，计古今体若干首。初有无可斋、倦游轩、七二铃馆、春晖室诸编目，兹分注各年下以存旧名。